กรุงเทพมหานครพร้อมให้บริการพายเรือคายัค “คลองโอ่งอ่าง” อีกครั้ง หลังวิกฤติโควิด 19 เพื่อกระตุ้นเศรษฐกิจในชุมชน ท่ามกลางมาตรการป้องกันการแพร่เชื้อย่างเคร่งครัด เริ่ม 5 มีนาคมนี้
ร้อยตำรวจเอกพงศกร ขวัญเมือง โฆษกของกรุงเทพมหานคร เปิดเผยว่า ปัจจุบันสถานการณ์การแพร่ระบาดโควิด-19 เป็นไปในทิศทางที่ดีขึ้น กรุงเทพมหานครจึงเปิดให้บริการพายเรือคายัคหรือซับบอร์ดบริเวณคลองโอ่งอ่างอีกครั้ง ตั้งแต่วันศุกร์ที่ 5 มีนาคม นี้เป็นต้นไป โดยได้จัดหาเรือมาให้บริการยืมฟรีคนละประมาณ 30 นาที เพื่อร่วมสนุกในการซ้อมหรือหัดพาย พร้อมทั้งจัดเตรียมเสื้อชูชีพ และเจ้าหน้าที่เพื่อให้คำแนะนำและช่วยเหลือตลอดกิจกรรมด้วย         ขอเชิญชวนประชาชนร่วมกิจกรรม “ถนนคนเดินคลองโอ่งอ่าง” ซึ่งจัดขึ้นเป็นประจำทุกวันศุกร์เสาร์ และอาทิตย์ ระหว่างเวลา 16.00 - 22.00 น. เพื่อกระตุ้นการท่องเที่ยวและเศรษฐกิจให้ชุมชน โดยมีกิจกรรมที่น่าสนใจมากมาย อาทิ แวะชิมอาหารอร่อย จับจ่ายสินค้าน่ารัก ถ่ายภาพสตรีทอาร์ตและรูปภาพเรืองแสง เป็นต้น         ทั้งนี้ ขอความร่วมมือประชาชนปฏิบัติตามมาตรการควบคุมและป้องกันการแพร่ระบาดของโควิด-19 อย่างเคร่งครัด ได้แก่ ตรวจคัดกรองอุณหภูมิก่อนเข้าพื้นที่ ลงทะเบียนเข้า-ออกพื้นที่ผ่านแอปพลิเคชันไทยชนะ ล้างมือด้วยเจลแอลกอฮอล์ และสวมหน้ากากอนามัยตลอดเวลา